ประกาศคณะกรรมการบรรษัทบริหารสินทรัพย์ไทย เรื่อง หลักเกณฑ์ วิธีการ เงื่อนไข และกระบวนการในการบริหารสินทรัพย์ด้อยคุณภาพ (ฉบับที่ 6) พ.ศ. 2550

ประกาศคณะกรรมการบรรษัทบริหารสินทรัพย์ไทย

ประกาศคณะกรรมการบรรษัทบริหารสินทรัพย์ไทย
เรื่อง
หลักเกณฑ์ วิธีการ เงื่อนไข และกระบวนการในการบริหารสินทรัพย์ด้อยคุณภาพ
(ฉบับที่
๖) พ.ศ. ๒๕๕๐

โดยที่ ตามมาตรา ๕๘ วรรคสี่
แห่งพระราชกำหนดบรรษัทบริหารสินทรัพย์ไทย พ.ศ. ๒๕๔๔ บัญญัติไว้ว่า ถ้าลูกหนี้หรือผู้ค้ำประกันไม่ให้ความร่วมมือกับ
บสท. ในการปรับโครงสร้างหนี้ตามที่ บสท. สั่ง โดยที่ตนอยู่ในฐานะที่ดำเนินการได้
หรือยักย้ายถ่ายเทหรือปิดบังซ่อนเร้นทรัพย์สินของตน ให้ บสท.
ดำเนินการยื่นคำร้องต่อศาล
เพื่อสั่งพิทักษ์ทรัพย์เด็ดขาดของลูกหนี้หรือผู้ค้ำประกันแล้วแต่กรณี
โดยไม่ต้องดำเนินการไต่สวน
และให้ศาลและเจ้าพนักงานพิทักษ์ทรัพย์ดำเนินการตามกฎหมาย
ว่าด้วยล้มละลายต่อไปโดยเร็ว ซึ่งเป็นกฎหมายที่บัญญัติไว้โดยเฉพาะเป็นพิเศษแก่
บสท. โดยมีวัตถุประสงค์เพื่อให้ บสท.
ใช้เป็นมาตรการในการแก้ไขปัญหาสินทรัพย์ด้อยคุณภาพในทางคดีให้เป็นไปอย่างมีประสิทธิภาพและรวดเร็วโดยศาลไม่ต้องไต่สวนตามกระบวนการปกติ

แต่ในปัจจุบัน
ศาลล้มละลายกลางมีแนวทางในการสั่งคำร้องขอพิทักษ์ทรัพย์เด็ดขาดมาตรา ๕๘ วรรคสี่
ของ บสท. โดยยึดถือแนวทางตามคำพิพากษาของศาลฎีกาที่ ๑๑๒/๒๕๕๐ ซึ่งวินิจฉัยไว้ว่า การที่ศาลพิจารณาคำร้องแล้วมีคำสั่งพิทักษ์ทรัพย์ของลูกหนี้
หรือผู้ค้ำประกันเด็ดขาดทันที โดยมิได้กำหนดนัดไต่สวนคำร้อง
และดำเนินการส่งสำเนาคำร้องเพื่อให้โอกาสลูกหนี้ได้คัดค้านก่อนนั้นไม่ชอบด้วยพระราชกำหนดบรรษัทบริหารสินทรัพย์ไทย
พ.ศ. ๒๕๔๔ มาตรา ๕๘ วรรคสี่ พิพากษาให้ศาลล้มละลายกลางนัดไต่สวนคำร้อง
และส่งสำเนาคำร้องให้ลูกหนี้คัดค้านภายในระยะเวลาที่ศาลล้มละลายกลางกำหนด
และทำการไต่สวนต่อไปจนสิ้นกระแสความ แล้วมีคำสั่งใหม่ตามรูปคดี

ด้วยเหตุดังกล่าว
ศาลล้มละลายกลางจึงมีคำสั่งให้ส่งสำเนาคำร้องและนัดไต่สวนคำร้องทุกคดีและ บสท.
จะต้องนำสืบในการไต่สวนให้ได้ความว่า ลูกหนี้หรือผู้ค้ำประกันไม่ให้ความร่วมมือกับท
บสท. ในการปรับโครงสร้างหนี้ โดยที่ตนอยู่ในฐานะที่ดำเนินการได้อย่างไร
ทำให้มาตรการบังคับใช้ตามมาตรา ๕๘ วรรคสี่
มีกระบวนการและระยะเวลาในการดำเนินงานไม่แตกต่างกับการดำเนินคดีล้มละลายตาม พ.ร.บ.
ล้มละลาย พ.ศ. ๒๔๘๓ แต่อย่างใด ยิ่งกว่านั้น
ในหลายกรณีการดำเนินการดังกล่าวยังใช้เวลานานกว่าการดำเนินคดีล้มละลายตามปกติโดยทั่วไป
ซึ่งทำให้การปฏิบัติหน้าที่ของ บสท. มิได้เป็นไปโดยมีประสิทธิภาพเท่าที่ควร

ดังนั้น
เพื่อให้การบริหารจัดการสินทรัพย์ด้อยคุณภาพในทางคดีสามารถปฏิบัติได้อย่างมีประสิทธิภาพ
และประสิทธิผล และเป็นประโยชน์ต่อ บสท.
ในการแก้ปัญหาของประเทศในเรื่องการบริหารสินทรัพย์ด้อยคุณภาพมากที่สุด
อันเป็นไปตามเจตนารมณ์ของพระราชกำหนดบรรษัทบริหารสินทรัพย์ไทย พ.ศ. ๒๕๔๔
จึงเห็นเป็นการสมควรที่จะกำหนดให้ใช้มาตรการดำเนินการกับลูกหนี้
หรือผู้ค้ำประกันตามพระราชบัญญัติล้มละลาย พ.ศ. ๒๔๘๓ อีกทางหนึ่ง
ภายในบังคับตามมาตรา ๕๗ แห่งพระราชกำหนดบรรษัทบริหารสินทรัพย์ไทย พ.ศ. ๒๕๔๔

จึงเห็นสมควร แก้ไข เพิ่มเติม
ประกาศคณะกรรมการบรรษัทบริหารทรัพย์ไทย เรื่อง หลักเกณฑ์ วิธีการ เงื่อนไข
และกระบวนการในการบริหารสินทรัพย์ด้อยคุณภาพ ฉบับลงวันที่ ๒ กรกฎาคม ๒๕๔๕
ให้เหมาะสมยิ่งขึ้น

อาศัยอำนาจตามมาตรา ๑๘ (๔) (๕) และ (๙)
แห่งพระราชกำหนดบรรษัทบริหารสินทรัพย์ไทย พ.ศ. ๒๕๔๔
คณะกรรมการบรรษัทบริหารสินทรัพย์ไทย จึงให้แก้ไขเพิ่มเติมหลักเกณฑ์ วิธีการ เงื่อนไข
และกระบวนการในการบริหารสินทรัพย์ด้อยคุณภาพ ดังต่อไปนี้

ข้อ ๑
 ประกาศฉบับนี้เรียกว่า ประกาศคณะกรรมการบรรษัทบริหารสินทรัพย์ไทย
เรื่อง หลักเกณฑ์ วิธีการ เงื่อนไข และกระบวนการในการบริหารสินทรัพย์ด้อยคุณภาพ
(ฉบับที่ ๖) พ.ศ. ๒๕๕๐

ข้อ ๒
 ให้เพิ่มข้อความต่อไปนี้เป็น ข้อ ๒๙
ทวิ แห่งประกาศคณะกรรมการบรรษัทบริหารสินทรัพย์ไทย เรื่อง หลักเกณฑ์ วิธีการ
เงื่อนไข และกระบวนการในการบริหารสินทรัพย์ด้อยคุณภาพ ฉบับลงวันที่ ๒ กรกฎาคม ๒๕๔๕
ข้อ ๒๙ ทวิ  ในกรณีที่
บสท.ได้ดำเนินการเพื่อปรับโครงสร้างหนี้ แต่ไม่สามารถทำการปรับโครงสร้างหนี้ได้
หรือ ลูกหนี้และ/หรือผู้ค้ำประกันไม่สามารถดำเนินการตามสัญญาปรับโครงสร้างหนี้ได้
และลูกหนี้และ/หรือผู้ค้ำประกันอยู่ในหลักเกณฑ์ที่สามารถถูกฟ้องล้มละลายได้คณะกรรมการบริหารอาจพิจารณาให้ดำเนินการฟ้องลูกหนี้
และ/หรือผู้ค้ำประกันให้ล้มละลายตามกฎหมายว่าด้วยล้มละลายก็ได้

ทั้งนี้
ให้ประกาศฉบับนี้มีผลใช้บังคับตั้งแต่บัดนี้เป็นต้นไป[๑]

ประกาศ
ณ วันที่ ๓๑ ตุลาคม พ.ศ. ๒๕๕๐
โอฬาร
ไชยประวัติ
ประธานกรรมการ
บรรษัทบริหารสินทรัพย์ไทย

วัชศักดิ์/ผู้จัดทำ
๑๖
มกราคม ๒๕๕๑

[๑] ราชกิจจานุเบกษา
เล่ม ๑๒๔/ตอนพิเศษ ๑๙๗ ง/หน้า ๕๗/๑๘ ธันวาคม ๒๕๕๐